<classify> ZIKIWA zimebaki siku 97 kukamilika kwa muda uliotolewa na Mamlaka ya Mawasiliano TCRA ili wananchi kusajili laini zao za simu kwa alama za vidole, Waziri Mkuu, Kassim Majaliwa ametoa mbinu za kufanikisha kazi hiyo. Majaliwa ameitaka Mamlaka ya Usajili wa Vitambulisho vya Taifa NIDA ihakikishe wananchi hasa walioko vijijini wanapata angalau namba za utambulisho wa usajili wao kabla ya muda wa usajili wa laini za simu haujamalizika. Alitoa agizo hilo jana wakati akizungumza na wananchi kwenye mkutano wa hadhara uliofanyika uwanja wa Hospitali ya Wilaya ya Geita iliyopo kwenye Kijiji cha Nzela. Alisema kuwapatia namba za utambulisho wa usajili wananchi ambao hawajapata vitambulisho vya uraia kutawasaidia kuingia katika orodha ya wanosubiri kusajiliwa hata muda wa usajili ukiisha. Mwisho wa muda wa usajili ni Desemba, mwaka huu. Alisema serikali imewapa NIDA vifaa vya kisasa vya kielektroniki ili wafanye kazi zao kwa haraka na ufanisi, lakini hali hairidhishi kwani wananchi wengo hawajapata vitambulisho na kasi ya usajili wa laini za simu inalalamikiwa katika meneo mengi. NIDA mnalalamikiwa, nimeenda Morogoro Vijijini NIDA mnalalamikiwa hivi utendaji wenu ukoje? Kwa nini mnachelewa ? alimuuliza Ofisa Msajili wa NIDA Wilaya ya Geita, Paschal Saro aliyejibu wamesajili laini za simu 340 na namba za usajili 330 zimeshatolewa. Saro alimwambia Waziri Mkuu utata wa uraia kwa baadhi ya wananachi wanaoomba vitambulisho vya NIDA ni moja ya sababu zinazochelewesha usajili wa vitambulisho. Waziri Mkuu, Majaliwa aliwasihi wananchi wote kuwa walinzi wa nchi yao kwa kutoa taarifa za watu wanaomba vitambulisho vya uraia wa Tanzania wakati si raia. Aliwataka watoe taarifa mara moja kwenye vyombo vya dola pale wanapogundua kuwa kuna raia wa nje wanafanya mchakato wa kupata vitambulisho hivyo. Alisema katika baadhi ya mikoa ya mipakani yenye wakimbizi, Serikali imekamata silaha ambazo raia hawaruhusiwi kuzimiliki, zimeletwa na raia wa nje wasio waaminifu.Hali ilivyo hadi sasa Licha ya watu zaidi ya milioni 44.2 kutumia simu nchini, hadi Agosti, mwaka huu watu milioni 5.2 sawa na asilimia 12 ndio waliosajili laini kwa mfumo wa alama za vidole. Pamoja na kusalia miezi mitatu ya kukamilika usajili mpya, watu 39,035,916 ambao wanatumia simu hawajasajili laini zao katika mfumo huo wa kielektroniki kutokana na sababu mbalimbali ikiwemo upatikanaji Vitambulisho vya Taifa na kusubiri mwishoni. Hayo yalibainishwa hivi karibuni na Mkuu wa Mawasiliano wa TCRA, Frederick Ntobi wakati wa uzinduzi wa kampeni ya usajili kwa njia ya alama za vidole kati ya kampuni za mitandao ya simu na TCRA. Ntobi alisema tangu kuanza kwa usajili huo Mei Mosi, mwaka huu, ni Watanzania 5,222,721 waliosajiliwa huku wanaotumia simu ni watu 44,258,637. Alisema takwimu za watu waliojisajili wamezipata kupitia kwa watoa huduma wa mitandao mbalimbali ya simu nchini. Pia alisema kutokana na uchache wa watu waliojisajili, kampuni za simu zimeahidi kuongeza vifaa na kuvisambaza wilayani usajili ufanyike kwa ufanisi kufikia malengo.Kwa sasa usajili huu unaendelea katika maduka yote ya watoa huduma za mawasiliano na mawakala wenye vitambulisho maalum. Tunapenda kutaarifu umma kuhakikisha watumiaji wote wa mawasiliano wanasajili upya laini za simu kwa mujibu wa sheria kwani baada ya Desemba 31, mwaka huu laini zote ambazo zitakuwa hazijasajiliwa hazitaruhusiwa kutumika, alisema Ntobi.Alieleza TCRA iliboresha kanuni za usajili ili kuimarisha usalama katika matumizi ya simu za mkononi, kulinda watumiaji na kufanikisha shughuli nyingine za usimamizi.  <topic>: KITAIFA 